Sprengigígar og miklar leirmyndanir frá nútíma ( Hvannstóð og Krókóttuvötn ) vitna um öfluga hveravirkni vestast í öskjunni , þótt nú sé það svæði kalt . Tveir kostir á aukinni orkuvinnslu úr jarðhitasvæðinu við Kröflu koma til greina : Stækkun núverandi stöðvar , Kröfluvirkjun I , um 40 MWe í 100 MWe og ný virkjun , Kröfluvirkjun II , sem yrði um 90 - 135 MWe , eftir því hvort núverandi virkjun verður stækkuð eða öll orkuvinnslan verði í nýrri virkjun . Talið er að unnt sé að vinna háhita við Leirhnjúk með stefnuborun frá vinnslusvæðinu við Kröflu fyrir ofangreinda áfanga . Áætlað er að bora þurfi 25 - 30 nýjar holur vegna vinnslu Kröflu II . Flestar yrðu boraðar frá borteigum sem þegar eru fyrir hendi , en þá þarf að stækka til að hver um sig geti tekið við 4 - 6 borholum .